**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.07.2020, ora 08.00 – 30.07.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 30.07.2020, ora 07.00**

**RÂURI**

**Debitele au fost,** **în general, în scădere**, exceptând cursul inferior al Mureșului, cursul mijlociu și inferior al Siretului și cursul superior al Prutului, unde au fost în creștere prin propagare.

Pe râurile din bazinele hidrografice ale Vedei, Bârladului, Jijiei, bazinul inferior al Argeșului și pe cele din Dobrogea debitele au fost relativ staționare.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe râurile din bazinele hidrografice: Someșul Mare, Someșul Mic, Crișul Alb, Bega, Timiș, Bârzava, Jiu, Suceava, Moldova, bazinul superior și mijlociu al Ialomiței, bazinul superior al Bistriței, Trotușului, cursul mijlociu și inferior al Mureșului și pe cursul Prutului și mai mici (10-30% din normalele lunare) pe râurile din bazinele Bârladului si Jijiei.

**Se situează peste** **COTA DE ATENŢIE râul Prut**, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, **la s.h. Șivița (360+50) – jud. GL.**

În interval au fost emise două **atenționări hidrologice** pentru fenomene imediate.

**Debitele vor fi,** **în general, în scădere**, exceptând cursurile inferioare ale Mureșului și Siretului, unde vor fi în creștere, ca urmare a propagării și râurile din bazinele hidrografice: Vedea, Bârlad, ale afluenților Prutului și cele din Dobrogea, unde vor fi staționare.

**Se va menţine peste COTA DE ATENŢIE râul Prut la s.h. Şiviţa (360+40) – jud. GL.**

**DUNĂRE**

**Debitul la intrarea în ţară** (secţiunea Baziaş) **în intervalul 29-30.07.2020 a fost în scădere, având valoarea de 4500 m3/s**, sub media multianuală a lunii **iulie (5350 m3/s).**

În aval de Porţile de Fier debitele au fost în scădere pe sectorul Gruia-Calafat, în creștere pe sectorul Bechet-Galați și staționare pe sectorul Isaccea-Tulcea.

**Debitul la intrarea în ţară** (secţiunea Baziaş) **va fi în scădere (4400 m3/s).**

În aval de Porţile de Fier debitele vor fi în scădere pe sectorul Gruia-Turnu Măgurele, în creştere pe sectorul Zimnicea-Galați şi staţionare pe sectorul Isaccea-Tulcea.

**2.** **Situaţia meteorologică în intervalul 29.07.2020, ora 08.00 –30.07.2020, ora 06.00**

**Este în vigoare până pe data de 30.07.2020, la ora 20:00, atenționarea meteorologică nr. 94, astfel:**

**-informare meteorologică** de vreme călduroasă în cea mai mare parte a țării (se vor înregistra frecvent temperaturi maxime de peste 33...35 de grade);

**-COD GALBEN**-în cea mai mare parte a Olteniei, Munteniei, Dobrogei și local în Moldova, va fi caniculă, temperaturile maxime vor depăși frecvent 35 de grade, iar pe arii restrânse miercuri și local joi, se vor situa peste 37...38 de grade. Disconfortul termic va fi accentuat, indicele temperatură-umezeală (ITU) depășind pragul critic de 80 de unități, iar în cursul nopților temperatura aerului nu va coborî sub 20 de grade (nopți tropicale)-județele afectate: *ARGEŞ, BACĂU, BRĂILA, BUZĂU, CĂLARAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, IAŞI, IALOMIŢA, MEHEDINŢI, OLT, PRAHOVA, TELEORMAN, TULCEA, VÂLCEA, VASLUI, VRANCEA, ILFOV şi Municipiul Bucureşti (23 de prefecturi).*

**În ţară,** vremea a fost călduroasă în majoritatea zonelor, local caniculară la amiază în sud și est, cu maxime termice cuprinse între 27 de grade la Ocna Șugatag și 37 de grade la Hârșova, Cernavoda și București-Filaret. Indicele temperatură-umezeală (ITU) a atins și a depășit pragul critic de 80 de unități în cea mai mare parte a Munteniei, Olteniei, Dobrogei, Moldovei și a Banatului, local în Crișana și izolat în Transilvania. Cerul a fost variabil, cu înnorări temporar accentuate, averse, descărcări electrice și intensificări de scurtă durată ale vântului, mai ales după-amiaza și seara, în jumătatea de nord a Carpaților Orientali, pe arii restrânse în Moldova și în zona Munților Apuseni. Ploile au avut și caracter torențial, cantitățile de apă au depășit izolat 20...25 l/mp, iar din datele înregistrate până la finalizarea prezentului raport s-au acumulat până la 35 l/mp în județul Suceava, unde izolat a căzut și grindină. La ora 06.00, temperatura aerului avea valori cuprinse între 11 grade la Miercurea Ciuc și 25 de grade la Mahmudia și Sulina. Spre dimineața, izolat, în estul Transilvaniei a fost ceață.

**Observaţie:** în intervalul de diagnoză au fost în vigoare 9 atenționări de fenomene meteorologice periculoase imediate cod galben și 8 avertizări cod portocaliu, emise precum urmează:

-SRPV Bacău: 8 avertizări cod portocaliu și 4 atenționări cod galben;

-SRPV Sibiu: 4 atenționări cod galben;

-SRPV Cluj: 1 atenționare cod galben.

**La Bucureşti,** vremea a fost frumoasă, dar caniculară în orele amiezii, când disconfortul termic a fost accentuat, indicele temperatură-umezeală (ITU) depășind pragul critic de 80 de unități. Temperatura maximă a fost de 37 de grade la Filaret și de 35 de grade la Afumați și Băneasa. Cerul a fost mai mult senin, iar vântul a suflat slab până la moderat. La ora 06.00, se înregistrau 18 grade la Băneasa și 22 de grade la Afumați și Filaret.

**3. Prognoza meteorologică în intervalul 30.07.2020, ora 08.00–31.07.2020, ora 8.00**

**În ţară,** vremea va fi călduroasă în cea mai mare parte a teritoriului, caniculară după-amiaza pe arii extinse în Oltenia, Muntenia, centrul și sudul Moldovei și local în Dobrogea și în sudul Banatului. Disconfortul termic va fi accentuat, iar indicele temperatură-umezeală (ITU) va atinge sau va depăși pragul critic de 80 de unități în regiunile sudice, sud-estice și local în rest. Cerul va fi variabil, cu înnorări temporar accentuate mai ales după-amiaza și în prima parte a nopții, averse ce vor avea și caracter torențial, descărcări electrice și intensificări de scurtă durată ale vântului în Maramureș, local la munte, în Moldova, în nordul și estul Transilvaniei și izolat în restul teritoriului. Pe suprafețe mici cantitățile de apă vor fi însemnate și vor fi condiții de grindină. Temperaturile maxime se vor încadra în general între 28 și 38 de grade, iar cele minime se vor situa între 14 grade în estul Transilvaniei și 24 de grade în nordul litoralului.

**La Bucureşti,** vremea va fi călduroasă, caniculară după-amiaza, când disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Cerul va fi variabil, mai mult senin în primele ore ale intervalului și noaptea, iar vântul va sufla slab până la moderat. Temperatura maximă va fi de 37...38 de grade, iar

cea minimă se va situa în jurul valorii de 22 de grade.

***II. CALITATEA APELOR***

**Pe râurile interioare**

**A.B.A. Mureș și G.N.M.-C.J. Harghita** informează despre o posibilă poluare a pârâului Măgheruș, afluent de stânga al râului Mureș, pe strada Măgurei, în intravilanul municipiului Topliţa, jud. Harghita, din data de 29.07.2020. A fost semnalată și o mortalitate piscicolă redusă. Personalul S.H. Gheorgheni s-a deplasat la faţa locului pentru investigaţii. Se va reveni cu informaţii.

**A.B.A. Dobrogea Litoral** revine cu informaţii despre poluarea solului din data de 27.07.2020 din zona Cuza Vodă, la 300 m de pârâul Agi Cabul, jud. Constanţa, din cauza unei avarii pe conducta de ţiţei Constanţa-Bărăganu. **Măsuri** întreprinse în intervalul 28-29.07.2020: firma specializată Envirotech a montat 5 cordoane absorbante,1 baraj de reţinere, a aplicat 80 kg absorbant, a colectat materialul infestat și a refăcut barajul de sifonare de pe pârâul Agi Cabul. Zona este monitorizată permanent de catre angajaţii CONPET și Envirotech.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 28.07.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiia CL-3 (comuna Modelu).**

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT